Apstiprināts ar

2020. gada 19.februāra

Valsts izglītības attīstības aģentūras

rīkojumu Nr. 1.-30.2/21

***Baltic Bonus* programmas 2020.gada īstenošanas**

**NOLIKUMS**

1. ***Baltic Bonus* programmas apraksts**
   1. *Baltic Bonus* programmas (turpmāk – programma):
      1. mērķis ir stimulēt Latvijas zinātnieku starptautisko sadarbību zinātnē un inovācijā starp:
         1. Baltijas valstu(Igaunija un/vai Lietuva) zinātniekiem, ievērojot 2013.gada 8.novembra Baltijas Ministru padomes Premjerministru padomes kopējo paziņojumu (*Prime Ministers Council of the Baltic Council of Ministers Joint Statement*) un atbilstoši 2015.gada 27.jūnija Vienošanās par sadarbību *Baltic Bonus* programmas ietvaros starp Zinātnes, inovāciju un tehnoloģiju aģentūru (Lietuva), Igaunijas Pētniecības padomi un Valsts izglītības attīstības aģentūru (turpmāk – VIAA) un
         2. Baltijas jūras reģiona Eiropas Savienības dalībvalstu(Zviedrija, Somija, Dānija, Vācija un/vai Polija) zinātniekiem, saskaņā ar INTERREG projekta *“Baltic Science Network*” mērķi;
      2. Finansējumam var pieteikties:
         1. zinātniskā institūcija, kas reģistrēta Latvijas Republikas Zinātnisko institūciju reģistrā, vai
         2. Latvijas Republikas Uzņēmumu reģistrā reģistrēts mikrouzņēmums, mazais un vidējais uzņēmums (saskaņā ar Komisijas Regulas (ES) Nr. 651/2014 (2014. gada 17. jūnijs), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, 1.pielikuma 2.panta 1.daļā minēto definīciju) (turpmāk – pieteicējs);
      3. īstenošanu nodrošina VIAA Zinātnes, pētniecības un inovāciju politikas atbalsta departamenta Pētniecības starptautisko programmu nodaļa (turpmāk – VIAA nodaļa);
      4. īstenošanas nolikumu 2020.gadam (turpmāk – nolikums) un informāciju par programmu VIAA publicē savā mājaslapā ([www.viaa.gov.lv](http://www.viaa.gov.lv));
      5. ietvaros atbilstoši nolikumam pieteicējam finansējumu piešķir uz VIAA direktora rīkojuma pamata, ievērojot programmas īstenošanas komisijas (turpmāk – komisija) lēmumu par finansējuma piešķiršanu;
      6. komisiju izveido un apstiprina VIAA direktors, iepriekš komisijas sastāvu saskaņojot ar Izglītības un zinātnes ministriju;
      7. finansējumu piešķir, ievērojot nolikuma 1.pielikumu „Finansējuma apmērs par partnerību ar Baltijas valstīm un/vai Baltijas jūras reģiona ES dalībvalstīm” (turpmāk – 1.pielikums).
   2. Programmas ietvaros VIAA piešķir finansējumu pieteicējam starptautiskās sadarbības stimulēšanai Baltijas jūras reģiona valstu pētniecības telpā, ievērojot 1. pielikumu un ņemot vērā pieteicēja sagatavoto projektu, kas atbilst šādiem kritērijiem:
      1. iesniegts un izvērtēts 2017., 2018., 2019. vai 2020.gadā atklātajā projektu konkursā (turpmāk – konkurss) un tā novērtējums ir sasniedzis attiecīgajā konkursā noteikto nepieciešamo sliekšņa vērtību (vienāds ar sliekšņa vērtību vai lielāks), lai kvalificētos projekta īstenošanai;
      2. projekta konsorcijā ir partneris no Baltijas valsts (Igaunija un/vai Lietuva) un/vai Baltijas jūras reģiona Eiropas Savienības dalībvalsts (Zviedrija, Somija, Dānija, Vācija, Polija);
      3. iesniegts konkursā, kuru organizē un īsteno attiecīga izpildinstitūcija šādu pamatprogrammu, programmu, kopuzņēmumu, iniciatīvu un aktivitāšu ietvaros:
         1. pamatprogramma “Apvārsnis 2020”, ko ievieš atbilstoši Eiropas Parlamenta un Padomes 2013.gada 11.decembra Regulai (ES) Nr.1291/2013, ar ko izveido Pētniecības un inovācijas pamatprogrammu “Apvārsnis 2020” (2014.–2020.gads) un atceļ Lēmumu Nr. 1982/2006/EK;
         2. programma *EURATOM*, ko ievieš atbilstoši Padomes 2013.gada 16.decembra Regulai *(EURATOM)* Nr.1314/2013 par Eiropas Atomenerģijas kopienas pētniecības un mācību programmu 2014. – 2018.gadam, kas papildina Pētniecības un inovācijas pamatprogrammu “Apvārsnis 2020”, un Padomes 2018. gada 15. oktobra Regulai Nr. 2018/1563 par Eiropas Atomenerģijas kopienas pētniecības un mācību programmu 2019.–2020. gadam, kas papildina pētniecības un inovācijas pamatprogrammu “Apvārsnis 2020”, un ar kuru atceļ Regulu (Euratom) Nr. 1314/2013;
         3. programma *EUROSTARS-2* (*supporting research-performing small and medium-sized enterprises*), ko ievieš atbilstoši Eiropas Parlamenta un Padomes 2014.gada 15.maija lēmumam Nr.553/2014/ES par Savienības dalību vairāku dalībvalstu īstenotā pētniecības un attīstības programmā *(EUROSTARS-2)*, kuras mērķis ir atbalstīt pētniecībā un attīstībā iesaistītus mazos un vidējos uzņēmumus;
         4. programma *EUREKA*, ko ievieš atbilstoši Ministru kabineta 2015. gada 26. maija noteikumiem Nr.258 “Valsts atbalsta piešķiršanas kārtība projektu īstenošanai *EUREKA* programmas ietvaros”;
         5. kopējā programma *EMPIR* (*European Metrology Programme for Innovation and Research*), ko ievieš atbilstoši Eiropas Parlamenta un Padomes 2014.gada 15.maija lēmumam Nr.555/2014/ES par Savienības dalību Eiropas metroloģijas inovācijas un pētniecības programmā *(EMPIR)*, ko kopīgi īsteno vairākas dalībvalstis;
         6. kopējā programma *EDCTP2* (*European and Developing Countries Clinical Trials Partnership*), ko ievieš atbilstoši Eiropas Parlamenta un Padomes 2014.gada 15.maija lēmumam Nr.556/2014/ES par Savienības dalību otrajā Eiropas un jaunattīstības valstu klīnisko pārbaužu partnerības programmā *(EDCTP2)*, ko kopīgi īsteno vairākas dalībvalstis;
         7. kopējā programma *AAL* (*Active and Assisted Living Research and Development Programme*), ko ievieš atbilstoši Eiropas Parlamenta un Padomes 2014.gada 15.maija lēmumam Nr.554/2014/ES par Savienības dalību Aktīvas dzīves un interaktīvas automatizētās dzīvesvides pētniecības un izstrādes programmā *(AAL)*, ko kopīgi īsteno vairākas dalībvalstis;
         8. kopuzņēmums *ECSEL (Electronic Components and Systems for European Leadership)*, ko ievieš atbilstoši Padomes 2014.gada 6.maija Regulai (ES) Nr.561/2014, ar ko izveido kopuzņēmumu *ECSEL*;
         9. kopuzņēmums *IMI 2* (*Inovative Medicines Inititiative*), ko ievieš atbilstoši Padomes 2014.gada 6.maija Regulai (ES) Nr.557/2014, ar ko izveido kopuzņēmumu “2. ierosme inovatīvu zāļu jomā”;
         10. kopuzņēmums *Clean Sky* 2, ko ievieš atbilstoši Padomes 2014.gada 6.maija Regulai (ES) Nr.558/2014, ar ko izveido kopuzņēmumu *Clean Sky 2*;
         11. kopuzņēmums *FCH 2* (*Hydrogen and Fuel Cells*), ko ievieš atbilstoši Padomes 2014.gada 6.maija Regulai (ES) Nr.559/2014, ar ko izveido kopuzņēmumu “Kurināmā elementi un ūdeņradis 2”;
         12. kopuzņēmums *BBI* (*Bio-Based Industries*), ko ievieš atbilstoši Padomes 2014.gada 6.maija Regulai (ES) Nr.560/2014, ar ko izveido biorūpniecības kopuzņēmumu;
         13. kopuzņēmums *Shift2Rail,* ko ievieš atbilstoši Padomes 2014.gada 16.jūnija Regulai (ES) Nr.642/2014, ar ko izveido kopuzņēmumu *Shift2Rail*;
         14. kopuzņēmums *SESAR* (*Single European Sky Air Traffic Management Research*), ko ievieš atbilstoši Padomes 2014.gada 16.jūnija Regulai (ES) Nr.721/2014, ar kuru Regulu (EK) Nr.219/2007, ar ko izveido kopuzņēmumu, lai izstrādātu jaunas paaudzes Eiropas gaisa satiksmes pārvaldības sistēmu *(SESAR)*, groza attiecībā uz Kopuzņēmuma darbības termiņa pagarināšanu līdz 2024. gadam;
         15. ERA-NET aktivitāte, ko ievieš atbilstoši Eiropas Parlamenta un Padomes 2013.gada 11.decembra Regulai (ES) Nr.1291/2013, ar ko izveido Pētniecības un inovācijas pamatprogrammu “Apvārsnis 2020” (2014.–2020.gads) un atceļ Lēmumu Nr.1982/2006/EK;
         16. kopējās programmēšanas iniciatīvas *(Joint Programming Initiatives),* ko ievieš atbilstoši 2008.gada 15.jūlija Eiropas Komisijas ziņojumam *TOWARDS JOINT PROGRAMMING IN RESEARCH: Working together to tackle common challenges more effectively*.
2. **Finansējuma piešķiršanas nosacījumi**
   1. Finansējumu pieteicējam par sadarbību ar nolikuma 1.2.2.apakšpunktā noteiktajām valstīm piešķir vienu reizi projekta dzīves laikā. Finansējumu nepiešķir pieteicējam par tādu projektu[[1]](#footnote-1), kas jau ir saņēmis finansējumu programmas ietvaros vai finansējumu projekta sagatavošanas finansēšanai šī nolikuma 2.5.3.apašpunktā minētās aktivitātes ietvaros un pieteicējs to ir pārstrādājis un atkārtoti ir iesniedzis izvērtēšanai nolikuma 1.2.3.punktā minētās pamatprogrammas, programmas, kopuzņēmuma, iniciatīvas vai aktivitātes konkursā.
   2. Ja projekta izvērtēšana konkursa ietvaros notiek vienā kārtā, pieteicējam piešķir finansējumu par projektu, kas iesniegts konkursā, ko organizē un īsteno attiecīga izpildinstitūcija nolikuma 1.2.3.punktā minētās pamatprogrammas, programmas, kopuzņēmuma, iniciatīvas vai aktivitātes ietvaros, un projekta novērtējums ir sasniedzis noteiktu nepieciešamo sliekšņa vērtību.
   3. Ja projekta izvērtēšana attiecīgās izpildinstitūcijas organizētā konkursa ietvaros notiek divās kārtās, finansējuma saņemšanai pieteicējs var pieteikties tikai vienu reizi pēc tam, kad projekta novērtējums ir sasniedzis noteiktu nepieciešamo sliekšņa vērtību attiecīgā konkursa izvērtēšanas otrajā kārtā.
   4. Nolikuma 2.3.punkta nosacījums neattiecas uz programmas „Apvārsnis 2020” apakšprogrammas “Izcilības izplatīšana un dalības paplašināšana” aktivitātes “Izcilu pētniecības institūciju iesaistīšana darbā ar reģioniem, kuriem ir zemāki rādītāji pētniecības, attīstības un inovācijas jomā” (*Teaming)* konkursaietvaros iesniegtu un izvērtētu projektu, kam finansējumu piešķir gan pēc konkursa 1.kārtas, gan 2.kārtas, ja projekta novērtējums katrā kārtā ir sasniedzis noteikto nepieciešamo sliekšņa vērtību.
   5. Uz finansējumu programmas ietvaros nevar pretendēt pieteicējs par:
      1. pamatprogrammas „Apvārsnis 2020” Eiropas Kopīgās programmas *(European Joint Programme COFUND)*;
      2. ERA-NET *Cofund* (ERA-NET COFUND) aktivitāti;
      3. projektu, kas saņēmis finansējumu projekta sagatavošanai darbības programmas “Uzņēmējdarbība un inovācijas” papildinājuma 2.1.prioritātes "Zinātne un inovācijas" 2.1.1.pasākuma "Zinātne, pētniecība un attīstība" 2.1.1.2.aktivitātes “Atbalsts starptautiskās sadarbības projektiem zinātnē un tehnoloģijās” ietvaros;
   6. finansējuma saņemšanai pieteicējs iesniedz VIAA aizpildītu nolikuma 2.pielikumu „Iesniegums *Baltic Bonus* programmai” (turpmāk – iesniegums). Pieteicējs iesniegumam pievieno pamatojošo dokumentāciju (turpmāk – dokumentācija):
      1. projektiem, kas iesniegti:
         1. programmas „Apvārsnis 2020” elektroniskajā projektu iesniegšanas sistēmā *(Electronic Submission System)*:
            1. projekta vērtējuma kopsavilkumu *(Evaluation Summary Report)*no pamatprogrammas „Apvārsnis 2020” pētniecības dalībnieku portāla “*Research Participant Portal*”, kas satur informāciju par projekta novērtējumu, noteikto kvalitātes slieksni un projekta dalībniekiem;
            2. projekta pirmās un/vai pēdējās lapas izdruku ar laika zīmogu par projekta iesniegšanas datumu;
         2. citās projektu pieteikumu iesniegšanas platformās – dokumentāciju, kas satur informāciju par:
            1. projekta novērtējumu konkursā;
            2. noteikto kvalitātes slieksni *(ja dokumentācija pieejama)*;
            3. projekta dalībniekiem (kopija no projekta pieteikuma ar konsorcija sastāvu);
      2. projektu iesniegšanas termiņu konkursā *(deadline)* (kopija no konkursa nolikuma *(Call text)*).
      3. komersanta de minimis atbalsta uzskaites sistēmā sagatavotās veidlapas (Ministru kabineta 2018.gada 21.novembra noteikumu Nr. 715 “Noteikumi par de minimis atbalsta uzskaites un piešķiršanas kārtību un de minimis atbalsta uzskaites veidlapu paraugiem” 1. pielikums) izdruku vai norādi uz sistēmā izveidotās un apstiprinātās pretendenta veidlapas identifikācijas numuru *(ja attiecināms);*
      4. deklarāciju par komercsabiedrības atbilstību mazajai (sīkajai) vai vidējai komercsabiedrībai atbilstoši Ministru kabineta 2014.gada 16.decembra noteikumu Nr.776 “Kārtība, kādā komercsabiedrības deklarē savu atbilstību mazās (sīkās) un vidējās komercsabiedrības statusam” 1.pielikumam *(ja attiecināms);*
      5. deklarācijas pielikumu par komercsabiedrības atbilstību  
         mazajai (sīkajai) vai vidējai komercsabiedrībai atbilstoši Ministru kabineta 2014.gada 16.decembra noteikumu Nr.776 “Kārtība, kādā komercsabiedrības deklarē savu atbilstību mazās (sīkās) un vidējās komercsabiedrības statusam” 2.pielikumam *(ja attiecināms);*
      6. pilnvaras kopiju, ja iesniegumu parakstījusi pilnvarota persona *(ja attiecināms)*.
   7. Ja projekta konsorcijā ir vairāki projekta dalībnieki no Latvijas, finansējumam, kuru piešķir saskaņā ar nolikumu, var pieteikties katrs projekta Latvijas dalībnieks, iesniedzot VIAA iesniegumu kopā ar pamatojošo dokumentāciju.
   8. Iesniegumu paraksta pieteicēja paraksttiesīgā amatpersona vai tās pilnvarotā persona un projekta vadītājs. Personas, kura paraksta iesniegumu, paraksta tiesībām ir jābūt nostiprinātām atbilstoši normatīvajos aktos noteiktajam regulējumam.
   9. Iesniegumu kopā ar dokumentāciju pieteicējs iesniedz:
      1. papīra formātā vienā eksemplārā personīgi darba dienās no plkst. 8.30 līdz 17.00 VIAA lietvedībā – Vaļņu ielā 1, 5.stāvā, Rīgā. Par iesnieguma iesniegšanas datumu uzskatāma diena, kad iesniegums saņemts VIAA vai
      2. papīra formātā vienā eksemplārā nosūtot VIAA pa pastu (Vaļņu iela 1, Rīga, LV-1050). Par iesnieguma iesniegšanas datumu uzskatāma diena, kad iesniegums saņemts VIAA vai
      3. elektroniskā dokumenta formātā, nosūtot uz VIAA elektroniskā pasta adresi: [info@viaa.gov.lv](mailto:info@viaa.gov.lv) un informācijai cc: [elza.zeidlere@viaa.gov.lv](mailto:elza.zeidlere@viaa.gov.lv). Par iesnieguma iesniegšanas datumu uzskatāma tā darba diena, kad iesniegums saņemts VIAA, vai nākamā darba diena, ja iesniegums saņemts pēc šī nolikuma 2.9.1.apakšpunktā norādītā darba laika. Pieteicēja paraksta tiesīgajai amatpersonai vai tās pilnvarotajai personai un projekta vadītājam ir jāparaksta viens un tas pats elektroniskā dokumenta eksemplārs. Ja pieteicēja paraksta tiesīgajai amatpersonai vai tās pilnvarotajai personai un/vai projekta vadītājam nav droša elektroniskā paraksta, tad iesniegums VIAA ir jāiesniedz nolikuma 2.9.1. vai 2.9.2.apakšpunktā noteiktajā kārtībā.
   10. Iesnieguma un dokumentācijas iesniegšanas termiņš VIAA ir:
       1. 2020.gada 29. maijs, plkst.17.00;
       2. 2020.gada 31.jūlijs, plkst.17.00;
       3. 2020.gada 30.septembris, plkst.17.00;
       4. 2020.gada 30.novembris, plkst.17.00.
   11. Ja komisijas piešķirtā finansējuma kopējais apmērs pieteicējiem sasniedz programmai 2020.gadā piešķirtā finansējuma apmēru pirms kāda no nolikuma 2.10. punktā norādītajiem iesnieguma un dokumentācijas iesniegšanas termiņiem, VIAA paziņo savā mājaslapā ([www.viaa.gov.lv](http://www.viaa.gov.lv)) par iesniegumu un dokumentācijas pieņemšanas pārtraukšanu 2020.gadā. Iesniegumi un dokumentācija, kas VIAA lietvedībā saņemta pēc iepriekš minētā VIAA paziņojuma ievietošanas VIAA mājaslapā, netiek vērtēta.
3. **Finansējuma piešķiršanas kārtība**
   1. Lēmumu par finansējuma piešķiršanu pieteicējam un tā apmēru vai atteikumu piešķirt finansējumu pieteicējam (turpmāk – lēmums), ievērojot nolikumu un tā 1.pielikumu, pieņem komisija. Pieteicēju iesniegumus un dokumentāciju komisija vērtē un atbalsta kārtējā gadā valsts budžetā šim mērķim pieejamā finansējuma ietvaros, ievērojot pieteicēju iesniegumu iesniegšanas secību VIAA lietvedībā, tas ir, ņemot vērā iesnieguma un dokumentācijas iesniegšanas datumu un laiku.
   2. VIAA piešķir finansējumu pieteicējam, pamatojoties uz attiecīgu komisijas lēmumu.
   3. Komisiju veido Izglītības un zinātnes ministrijas (divi pārstāvji), Latvijas Zinātnes padomes (viens pārstāvis), VIAA (divi pārstāvji) un Latvijas Investīciju un attīstības aģentūras (viens pārstāvis) deleģēti pārstāvji. Komisijas priekšsēdētāja pienākumus veic VIAA pārstāvis, komisijas sekretāra pienākumus veic VIAA nodaļas eksperts.
   4. Komisija ir lemttiesīga, ja komisijas sēdē piedalās vismaz četri balsstiesīgie tās locekļi.
   5. Lēmuma pieņemšanai komisijas priekšsēdētājs sasauc komisijas sēdi. Par sēdes laiku, vietu un darba kārtībā iekļautajiem jautājumiem komisijas sekretārs ar elektroniskā pasta starpniecību informē komisijas locekļus ne vēlāk kā 3 (trīs) darbdienas pirms paredzētās komisijas sēdes datuma. Lēmumu komisijas locekļi pieņem ar vienkāršu balsu vairākumu. Vienāda balsu skaita gadījumā, izšķirošā ir komisijas priekšsēdētāja balss.
   6. Komisija lēmumu var pieņemt arī rakstiskās procedūras veidā. Rakstisko procedūru īsteno šādi:
      1. komisijas sekretārs ar elektroniskā pasta starpniecību nosūta komisijas locekļiem komisijas priekšsēdētāja akceptētu lēmuma projektu, kā arī lēmuma pieņemšanai nepieciešamo dokumentu kopijas;
      2. komisijas locekļi 3 (trīs) darbdienu laikā no lēmuma projekta saņemšanas dienas, ar elektroniskā pasta starpniecību paziņo komisijas priekšsēdētājam savu viedokli (turpmāk – komisijas locekļa viedoklis) par lēmuma projektu (turpmāk – lēmuma projekts);
      3. ja komisijas sekretārs un komisijas priekšsēdētājs, saņem komisijas locekļa viedokli, kas satur iebildumus un priekšlikumus par lēmuma projektu, tad komisijas sekretārs sagatavo izziņu par iebildumiem un priekšlikumiem lēmuma projektam un iesniedz izskatīšanai komisijas priekšsēdētājam. Savukārt komisijas priekšsēdētājs, ievērojot minēto izziņu, sagatavo savu viedokli par to, kuru komisijas sekretārs ar elektroniskā pasta starpniecību nosūta komisijas locekļiem, vienlaikus klāt pievienojot precizētu lēmuma projektu;
      4. komisijas locekļi 3 (trīs) darbdienu laikā no precizētā lēmuma projekta saņemšanas dienas, ar elektroniskā pasta starpniecību, paziņo savu viedokli komisijas priekšsēdētājam par precizēto lēmuma projektu. Komisijas priekšsēdētājs izvērtē komisijas locekļu viedokļus par precizēto lēmumu projektu un apstiprina lēmumu, parakstot to;
      5. gadījumā, ja komisijas priekšsēdētājs, izskatot komisijas locekļu viedokļus par precizēto lēmuma projektu, konstatē, ka komisijas locekļu viedokļi satur tādus iebildumus par precizēto lēmuma projektu dēļ kā komisijas priekšsēdētājs nevar apstiprināt lēmumu, tad komisijas priekšsēdētājs šo nesaskaņoto lēmuma projektu izvirza izskatīšanai klātienes komisijas sēdē, informējot par to komisijas sekretāru un komisijas locekļus ar elektroniskā pasta starpniecību.
   7. Par komisijas pieņemto lēmumu VIAA informē pieteicēju, nosūtot tam vēstuli pa pastu uz iesniegumā norādīto pasta adresi vai parakstītu elektroniski ar drošu elektronisko parakstu uz norādīto e-pasta adresi.

Nolikums saskaņots ar Izglītības un zinātnes ministriju 2020.gada 17.februārī.

1. Par to pašu projektu šī nolikuma izpratnē tiek uzskatīts projekts, kuram pēc būtības nav mainīts projekta nosaukums, akronīms, projekta mērķi un/vai projektā plānotās darbības, projekta dalībnieku sastāvā un/vai finansējuma sadalījumā ir tikai nelielas izmaiņas. [↑](#footnote-ref-1)